和樓大防韵
作者：吳芾
朝代：宋

paragraphs: 嗟余本何人，纍然居海嶠。
家世業爲農，有田在巖窔。
春到耦妻耕，寒來從母漂。
屋角日誅茅，杖頭時荷蓧。
迨冠知讀書，聊爲起家兆。
有琴既無弦，有劔亦無鞘。
僥倖厠末科，安敢綴天彯。
但期竊斗升，活此老與少。
豈謂暮年中，亦誤蒙收召。
曾未著微勞，遽使登華要。
自度老無能，共知愚不肖。
縱未遭人非，難逃天日照。
儻不速休官，寧免淵明笑。
矯矯淵明賢，千載誰能紹。
瓶粟雖無儲，風標松比峭。
詩篇雖不多，筆力天與妙。
顧余豈能詩，微吟蚯蚓竅。
可笑不自量，輒欲賡高調。
貳車真豪英，逸如千里驃。
又如禮樂器，肅然在宗廟。
有美頎而長，視容清且瞭。
自應輔明時，與國增光耀。
胡爲佐一州，從容陪坐嘯。
乘興來湖山，欲看余把釣。
濯足玩水雲，縱目觀野燒。
喜余和陶作，舉杯爲余釂。
草具雖蕭疏，亦復爲余嚼。
余已學淵明，公方跂周召。
出處既不侔，無由遠相叫。
願公保令名，求賢行有詔。